Bekymrede borgere spottede to mænd drive rundt på paddleboards ved kysten i Als.

OPDATERET: De to mænd er blevet hejst sikkert i land af helikopteren og er nu sat af på kysten syd for Als, hvor politiet er. Der er risiko for, at de er underafkølede, og derfor blev de tilset af ambulancer på stedet, hvorefter den ene blev transporteret til skadestuen i Aalborg. Efter hændelsen råder Nordjyllands Politi nu til, at man tjekker vejrudsigten, inden man bevæger sig ud på vandet. To mænd på henholdsvis 30 og 33 år har forvildt sig for langt ud på deres paddleboards ved kysten i Als. Nordjyllands Politi er på stedet. - Lige nu er vi ved Als ved kysten, fordi der var nogen, der kunne se, at der var nogle på paddleboard, som er vældig langt ude og driver videre. Så det var folk bekymrede for, fortæller vagtchef ved Nordjyllands Politi, Karsten Højrup Kristensen. De kan se de to mænd gennem kikkerten, hvor de kan se, at de sidder stille ned på deres boards, men de er omkring 1,5 til 2 km fra kysten. - Det er jo langt væk at være fra kysten på et paddleboard. Men det er heldigvis ikke for farligt endnu. - De er ikke i nød på den måde, men der er nok så kraftig strøm, at det er problematisk at komme ind med egen hjælp. De har endnu ikke haft kontakt med de to mænd. - Vi har ikke oplysninger om, at de er i nød, men de er langt ude, siger Karsten Højrup Kristensen til TV2 Nord. Men der kan dog være bekymringer, for DMI har varslet om voldsomt vejr, så derfor skal de to mænd gerne reddes ind på fast land igen hurtigst muligt. Ifølge Karsten Højrup Kristensen er der både redningsbåd og helikopter på vej, og politiet har både kontakt til den og redningstjenesten. - Helikopteren forventes at nå frem og få kontakt til dem, og så må vi se, hvad de kan gøre, fortæller han.